Fico, Robert, predseda vlády SR (2014-02-13):
Členovia vlády zostanú prítomní na rokovaní Národnej rady, budú k dispozícii na vaše podnety, otázky, čokoľvek budete chcieť od nich počuť. Pred tým, ako zaujmem postoj k tomu, o čom je táto schôdza Národnej rady, by som chcel povedať, že veľmi ťažko mi, pán poslanec Frešo, pripadne, keď vy poučujete o demokracii. Pretože ak si pamätám na, v predchádzajúcom období, pokiaľ ide o VÚC, Bratislavský kraj, mal SMER – sociálna demokracia štrnástich poslancov. Bol to najväčší klub. Ani len overovateľov ste z nich neurobili. Neboli nikde, neboli absolútne nikde. Preto chcem, aby ste veľmi zvažovali slová, keď útočíte na demokraciu (potlesk), a hovorili ste niečo také (potlesk), ako ste si dovolili povedať. Ale teraz, ak dovolíte, idem k podstate veci. Dámy a páni, v apríli v roku 2012 po parlamentných voľbách, v ktorých SMER – sociálna demokracia získal 44 % hlasov, bola zostavená nová vláda. Pripomínam, že v tom období sme ponúkli opozícii spoluprácu a ponúkli sme im dokonca účasť v novej vládnej koalícii. Opozícia túto ponuku odmietla a rozhodla sa, že pôjde cestou kritiky cez parlament, možno štandardnou opozičnou prácou. My sme však urobili kroky, ktoré doteraz nikdy vládna väčšina neurobila k menšine. Dámy a páni, pamätáte si niekedy, že by menšina mala dvoch podpredsedov Národnej rady Slovenskej republiky? Nikdy. My sme to urobili a dnes máte, dámy a páni, napriek tomu, že ste parlamentné voľby dominantne prehrali dvoch podpredsedov Národnej rady Slovenskej republiky. Ukázali sme aj to, že Úrad pre verejné obstarávanie je obsadený človekom, ktorého vybrala pani Radičová na Úrade vlády, to znamená Úrad na verejné obstarávanie kontroluje človek, ktorý prišiel z opozičného tábora. Vymenovali sme splnomocnenca vlády pre národnostné menšiny z opozície, potom bol z politických dôvodov stiahnutý. Nechápem prečo. Je ešte ďalší splnomocnenec vlády Slovenskej republiky pre rómsku problematiku. Naďalej, ako vidíte, je otvorený úrad, Najvyšší kontrolný úrad. No ale to nie je náš problém, to je váš problém, že sa neviete dohodnúť a predložiť jedného normálneho kandidáta, ktorého môžme spoločne zvoliť na čelo Najvyššieho kontrolného úradu. Táto pozícia zostáva naďalej otvorená pre opozíciu, čakáme na racionálny návrh, s ktorým prídete. Tým dávam najavo, že sme v roku 2012, keď sa zostavovala vláda, chceli nastaviť iné parametre vzťahu väčšiny a menšiny. Vy ste tieto parametre akurát tak využili, ale nikdy ste sa k nim nepridali spôsobom, aký sme predpokladali. Dámy a páni, pokračujem slovami, že v roku 2012 sme dali prísľub, že nebudeme vyrušovať Slovensko šarvátkami, ktoré tu boli v dvoch rokoch vlády Ivety Radičovej na každodennom poriadku. Dali sme prísľub, že budeme pokračovať v konsolidácii na základe širokého sociálneho dialógu. Áno, po dvoch rokoch môžme mať teraz rozdielny pohľad na to, že čo sa dosiahlo. Vy tvrdíte, že nič, že je to úplná katastrofa, my tvrdíme, že Slovensko sa niekam dostalo a niekam sa posunulo. Minimálne po dvoch rokoch tejto vlády môžme konštatovať, že Slovensko je stabilná krajina a je takto vnímaná nielen občanmi Slovenskej republiky, ale je takto vnímaná aj v zahraničí. Určite môžem povedať, že aj vyhliadky, pokiaľ ide o ekonomiku, pokiaľ ide o sociálne otázky, sú priaznivejšie, ako boli pred dvoma rokmi, pretože ustupuje pomaly kríza a všetci veríme, že aj kroky, ktoré vláda Slovenskej republiky v tomto duchu urobila, budú na prospech. Urobili sme rozhodnutia, na ktoré ste nikdy nemali odvahu. Začíname vyberať dane, pokiaľ ide o DPH, zvýšil sa výber aj pri výbere iných daní. A o tomto mám právo hovoriť, pretože dobre viete, v akom stave ste nám odovzdali finančnú správu v roku 2012. Nemali sme prakticky žiadne informácie (potlesk), žiadne informácie o tom, aké sú príjmy z daní a čo všetko sa týka daňových otázok. Urobili sme ďalšie významné rozhodnutia, a to, napríklad pustili sme sa do obrovskej reformy miestnej štátnej správy. (Výkriky v sále. Potlesk. Prerušenie vystúpenia predsedajúcim.)